M. Hort, poslanec: (2001-10-03):
I. Presperín, podpredseda NR SR: Ďakujem pekne. Pýtam sa, pán spoločný spravodajca, či môžeme pristúpiť k hlasovaniu. Sme v druhom čítaní. Nech sa páči. (Nedostatočný počet poslancov v rokovacej sále.) Páni poslanci, žiadam vás, aby ste sa dostavili na hlasovanie o návrhu zákona, ktorý práve prerokúvame. Žiadam vás, aby ste sa dostavili do rokovacej sály. Páni poslanci, žiadam vás, aby ste sa dostavili do rokovacej sály. Budeme sa prezentovať pred hlasovaním. Prezentujte sa. Prezentujte sa, páni poslanci. Žiadam vás, páni poslanci, aby ste sa dostavili do rokovacej sály. Prezentujeme sa. Teraz nehlasujeme. Prezentujte sa. 56 poslancov je prítomných v rokovacej sále. Konštatujem, že nie je možné pristúpiť k hlasovaniu. Prerušujem rokovanie o tomto bode programu, páni poslanci. Pokračovať budeme druhým čítaním o vládnom návrhu zákona, ktorým sa mení a dopĺňa zákon č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení zákona č. 225/2000 Z. z. Vládny návrh zákona ste dostali pred prvým čítaním ako tlač 1032 a spoločnú správu výborov schválenú gestorským výborom máte ako tlač 1032a. Vládny návrh zákona odôvodní pán minister Čarnogurský, minister spravodlivosti Slovenskej republiky. Prosím. J. Čarnogurský, minister spravodlivosti SR: Vážený pán predsedajúci, vážené pani poslankyne, páni poslanci, návrh zákona, ktorým sa mení a dopĺňa zákon o prevádzkovaní súkromných bezpečnostných služieb bol vypracovaný na základe Plánu legislatívnych úloh vlády na rok 2001. Znenie novely vychádza z vyhodnotenia skúseností z doterajšieho uplatňovania zákona o súkromných bezpečnostných službách, ktoré boli získané kontrolnou činnosťou ministerstva vnútra. Odôvodnenie jednotlivých ustanovení návrhu zákona je podrobne rozvedené v dôvodovej správe. No i tak mi dovoľte pred jeho prerokovaním vysloviť niekoľko poznámok. Predložený návrh zákona najmä presnejšie upravuje vlastnú ochranu, podmienky zdravotnej spôsobilosti žiadateľa o udelenie licencie na prevádzkovanie bezpečnostnej služby a vydávanie preukazov odbornej spôsobilosti na výkon fyzickej ochrany alebo pátrania. Novela ďalej v súvislosti s ochranou objektov priamo v prílohe zákona vymenúva strategické objekty z hľadiska bezpečnosti štátu a plnenia medzinárodných dohôd, ktorými je Slovenská republika viazaná, novo zakotvuje povinnosť uschovávať knihy evidencií po ukončení činnosti súkromnej bezpečnostnej služby a vlastnej ochrany a v nadväznosti na nové povinnosti rozširuje okruh sankcií, ktoré je možné uložiť za porušenie zákona o súkromných bezpečnostných službách. V záujme väčšej transparentnosti prevádzkovania bezpečnostnej služby sa ukladá prevádzkovateľovi strážnej služby povinnosť presvedčiť sa pri uzatvorení zmluvy o poskytovaní strážnej služby, či osoba, ktorej bude strážna služba poskytnutá, je oprávnená užívať majetok, ktorý má byť predmetom ochrany. Návrh zákona tiež výrazne zjednodušuje postup pri vydávaní novej licencie z dôvodu zmien, ktoré sa týkajú údajov uvedených alebo pripojených k žiadosti o udelenie licencie alebo v oprávnení podnikať okrem zmien týkajúcich sa predmetu a rozsahu podnikania tým, že zmeny sú vykonávané už na základe samotného oznámenia, a teda nie je potrebné na ich realizáciu ďalšie správne konanie. Predkladaný vládny návrh zákona bol prerokovaný v určených výboroch. Ministerstvo vnútra sa stotožňuje s pozmeňujúcimi a doplňujúcimi návrhmi tak, ako je uvedené v spoločnej správe výborov Národnej rady Slovenskej republiky. Vzhľadom na uvedené si vás na dnešnom rokovaní dovoľujem požiadať o vyslovenie súhlasu s vládnym návrhom zákona v intenciách spoločnej správy výborov. Ďakujem. I. Presperín, podpredseda NR SR: Ďakujem pánovi ministrovi za odôvodnenie vládneho návrhu zákona. Prosím, aby ste zaujali miesto určené pre navrhovateľov. Dávam slovo určenému spoločnému spravodajcovi z výboru pre obranu a bezpečnosť poslancovi Pavlovi Kanisovi a prosím ho, aby informoval Národnú radu o výsledku rokovania výborov o tomto vládnom návrhu zákona, aby odôvodnil návrh a stanovisko gestorského výboru. Žiadam pána poslanca Pavla Kanisa, aby prišiel do rokovacej sály ako spravodajca určený gestorským výborom. Má podať správu gestorského výboru. Áno, už je tu. Nech sa páči, pán poslanec. P. Kanis, poslanec: Vážená Národná rada, vážený pán predsedajúci, Výbor Národnej rady Slovenskej republiky pre obranu a bezpečnosť ako gestorský výbor predkladá Národnej rade Slovenskej republiky v súlade s § 79 ods. 1 zákon o Národnej rade slovenskej republiky č. 350/1996 Z. z. o rokovacom poriadku Národnej rady v znení neskorších predpisov spoločnú správu výborov Národnej rady o prerokovaní uvedeného návrhu zákona. Predseda Národnej rady Slovenskej republiky svojím rozhodnutím č. 1140 z 28. mája 2001 pridelil vládny návrh zákona, ktorým sa mení a dopĺňa zákon č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona č. 455/1991 Zb. o živnostenskom podnikaní v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov, v znení zákona č. 225/2000 Z. z. na prerokovanie výborom Národnej rady Slovenskej republiky: ústavnoprávnemu výboru, výboru pre hospodárstvo, privatizáciu a podnikanie, výboru pre verejnú správu, výboru pre zdravotníctvo, výboru pre obranu a bezpečnosť. Výbory prerokovali uvedený návrh zákona v lehote určenej rozhodnutím predsedu Národnej rady okrem Výboru Národnej rady pre zdravotníctvo, ktorý uvedený návrh neprerokoval z dôvodu, že nebola prítomná nadpolovičná väčšina všetkých členov výboru. Iné výbory o návrhu zákona nerokovali. Gestorský výbor pre obranu a bezpečnosť konštatuje, že do začatia rokovania o vládnom návrhu zákona nedostal žiadne stanovisko od poslancov podané podľa § 75 ods. 2 zákona Národnej rady Slovenskej republiky o rokovacom poriadku Národnej rady Slovenskej republiky. Gestorský výbor odporúča Národnej rade a) podľa § 79 ods. 4 písm. e) zákona o rokovacom poriadku schváliť návrhy, ako sú uvedené v spoločnej správe, ktorú máte k dispozícii, b) podľa § 79 ods. 4 písm. f) zákona o rokovacom poriadku po schválení návrhov uvedených v spoločnej správe návrh zákona ako celok schváliť. Prosím, pán predsedajúci, aby ste otvorili všeobecnú rozpravu k tomuto návrhu zákona. I. Presperín, podpredseda NR SR: Ďakujem pekne, pán poslanec. Prosím, aby ste zaujali miesto pre spravodajcov. Otváram rozpravu o tomto bode programu. Konštatujem, že písomne nie je prihlásený do rozpravy nikto z poslancov. Pýtam sa teda, kto sa chce prihlásiť ústne. Pani poslankyňa, k tomuto zákonu? K tomuto zákonu, áno? Takže pani poslankyňa Tóthová. Konštatujem, že nikto viac. Uzatváram možnosť prihlásiť sa do rozpravy ústne. Dávam slovo pani poslankyni Tóthovej.